Renault stel sy splinternuwe Mégane bekendRenault Mégane Foto: Renault Renault het sopas sy splinternuwe mediumgrootte luikrug bekend gestel. ŉ Mooi volwasse ontwerp en vier verskillende enjin-ratkaskombinasies is beskikbaar. Gewone 1.6 liter viersilinder petrol met ŉ 5-spoed handrat wat 85kW lewer, is beskikbaar teen R279 900. Twee GT-Line opsies, 1.2 liter viersilinder turbo-petrol met ŉ 6-spoed handrat of 7-spoed outo wat 97kW bied, jaag jou R339 900 uit die sak vir die handrat en R354 900 vir die outo. Dan is daar die meneer van die reeks – die Renault Mégane GT, ŉ 1.6 liter viersilinder turbo-petrol met ŉ 7-spoed dubbelkoppelaar outokas wat teen R449 900 te koop aangebied word. Die GT lewer 151kW en 280Nm wringkrag. ŉ Magdom standaarde spesifikasies is beskikbaar op al vier modelle, die 1.6 Dynamique is die intreemodel, die twee GT-LINE modelle volgende met 17”sierwiele, LED dagligte, leerbekleedsel, elektroniese handrem, verhitte bestuurdersitplek en ŉ 8.7”navigasiestelsel. Die topmodel GT kry egter 18”sierwiele en ratwisselingspane agter die stuurwiel. Twee opsionele ekstras wat op die GT-LINE of GT geneem kan word is Blind Spot Warning & Easy Parking vir R10 000 en dan Electrochromatic room miror & Electronic panoramic sunroof vir R10 000. Die reeks word gedek deur ŉ 5 jaar/150 000 km-waarborg en ŉ 5 jaar/90 000 km-diensplan. Ek sien uit na die Mégane. Renault se voertuie was nog nooit alledaags nie… en ek het al self drie besit.